Sveitsissä järjestettiin kansanäänestys EU:n kansalaisten maahanmuuton rajaamisesta. Niukka enemmistö äänestäjistä haluaa pystyttää aitoja rajalle. Äänestyksen tulos on vakava ja vaarallinen viesti Euroopan unionille.

Sveitsi ei ole unionin jäsen, mutta rajoittamalla EU:n kansalaisten liikkumista se uhkaa jättäytyä pois yhteisistä tavoitteista.

Eurooppa on talouslaman seurauksena jakautunut suurtyöttömyyden maihin ja toisaalta työvoimapulan maihin. Ilman lisääntyvää työvoiman liikkuvuutta vaikeutuu koko Euroopan talouden nousu, kun voimavarat ovat vajaakäytössä. Työttömyys ja siitä seuraava inhimillinen hätä sekä kustannukset jatkuvat.

Työvoiman vapaa liikkuvuus on Euroopan unionin keskeisiä pääperiaatteita. Sveitsi on EU:n kanssa saman talousalueen jäsen ja omaksunut suuren osan yhteisistä säännöksistä. Kun kerran talousalue on yhteinen, ja tavarat ja pääomat liikkuvat vapaasti, kuuluisi myös ihmisille vapaus valita missä työskennellä.

Yksittäinen maa ei voi poimia yhteisen talousalueen hyötyjä kuin rusinoita pullasta, kantamatta vastuuta yhteisestä tulevaisuudesta. Upporikkaassa Sveitsissä on käytännössä täystyöllisyys, kun taas suurimman laskun työttömyydestä kantavat köyhät Etelä- ja Itä-Euroopan maat.

Oikeistopopulistien Sveitsissä masinoima aloite sotii Euroopan taloutta, työllisyyttä ja ihmisoikeuksia vastaan. Onko äänestystuloksen takana vain itsekäs halu maksimoida oman varakkaan hyvinvoinnin jatkuminen ja huoli maahanmuuton kielteisistä vaikutuksista? Ratkaisu ei voi olla lyhytnäköinen silmien sulkeminen ja peiton vetäminen pään yli. Äänestystulostulos voi osua myös Sveitsin omaan nilkkaan, sillä keinotekoisia rajoja pystyttämällä ei Eurooppa pärjää globaalissa kilpailussa.